Opt comune din sud-estul judeţului Vrancea au rămas fără apă potabilă, luni dimineaţă, după ce angajaţii companiei UMB, firmă deţinută de Dorinel Umbrărescu, care execută săpături pe traseul autostrăzii A7 au perforat o conductă de apă, a informat CUP SA Focşani, transmite Agerpres.
„În urma unei avarii produse la magistrala de alimentare cu apă a zonei de sud – est a judeţului, de către executantul lucrărilor de construcţie a autostrăzii A7, a fost necesară întreruperea furnizării serviciului începând cu ora 08,45, pentru toţi utilizatorii din localităţile Milcovul, Gologanu, Răstoaca, Tătăranu, Vulturu, Călieni, Năneşti şi Măicăneşti”, a precizat furnizorul de apă.
Constructorul UMB, firmă deţinută de Dorinel Umbrărescu, lucrează pe toate cele trei loturi ale secțiunii Bacău-Pașcani de pe Autostrada Moldovei (A7) cu accent pe nodurile rutiere de la Săucești, Filipești, Roman-Nord, Gherăești – Mircești, Mogoșești-Siret sau Pașcani, a anunțat vineri, 17 mai 2024, CNAIR, prin Direcția Regională de Drumuri și Poduri (DRDP) Iași.
Angajaţii CUP SA Focşani lucrează la remedierea situaţiei.